ΑΙΝΕΙΑΣ ΓΑΖΑΙΟΣ

**Βίος:** Γεννημένος στὴν Γάζα στὸ πρῶτο μισὸ τοῦ 5ου αἰῶνος ὁ Αἰνείας (430-520) σπούδασε φιλοσοφία στὴν Ἀλεξάνδρεια ὅπου ὑπῆρξε μαθητὴς τοῦ νεοπλατωνικοῦ Ἱεροκλέους. Ὅταν ἐπέστρεψε στὴν Γάζα συγκρότησε τὸν δικό του κύκλο μαθητῶν στοὺς ὁποίους δίδασκε ρητορικὴ καὶ φιλοσοφία καὶ γρήγορα ἀναγνωρίσθηκε ὡς ἡ ἡγετικὴ μορφὴ τῆς λεγομένης Σχολῆς τῆς Γάζης.

**Σχολὴ τῆς Γάζης**: Κύκλος λογίων μὲ καταγωγὴ ἀπὸ τὴν Γάζα ἡ δράση τῶν ὁποίων καλύπτει τὶς τελευταῖες δεκαετίες τοῦ 5ου καὶ τὶς πρῶτες τοῦ 6ου αἰῶνος (βασιλεῖες Ἀναστασίου, Ἰουστίνου καὶ Ίουστινιανοῦ). Κοινὸ χαρακτηριστικό τους ἡ «μετακένωση» τῆς ἀρχαιοελληνικῆς λογοτεχνικῆς παραδόσεως στὴν χριστιανικὴ κοσμοθέαση μὲ ὄχημα τὸν Χριστιανικὸ Πλατωνισμό. Σὲ αύτὴν έντάσσονται ὁ «γενάρχης» της Αἰνείας, ὁ μαθητής του Ζαχαρίας (466-535), ὁ Προκόπιος (465-528) καὶ ὁ μαθητής του Χορίκιος.

**Ἔργο**: Ἀπὸ τὴν συγγραφική του παραγωγὴ σώζονται μία ἀνθολογημένη συλλογὴ ἀπὸ εἴκοσι πέντε ἐπιστολὲς καὶ ὁ διάλογος *Θεόφραστος*. Οἱ ἐπιστολὲς διαφημίζουν τὸ ταλέντο τοῦ Αἰνεία στὴν άξιοποίηση ρητορικῶν τρόπων καὶ λογοτεχνικῶν διακειμένων καὶ προβάλλουν τὴν ταυτότητά του ὡς σοφιστῆ καὶ ρητοροδιδασκάλου. Ὁ διάλογος ἐντάσσεται στὴν πλατωνικὴ παράδοση τοῦ φιλοσοφικοῦ διαλόγου καὶ προβάλλει τὴν ταυτότητά του ὡς Χριστιανοῦ φιλοσόφου.

*ΘΕΟΦΡΑΣΤΟΣ*

Δραματικὸς διάλογος πλατωνικῆς κοπῆς τοῦ ὁποίου ἡ ὑπόθεση ἐκτυλίσσεται στὴν Άλεξάνδρεια περὶ τὸ 485 μ.Χ. Τὰ πρόσωπα τοῦ διαλόγου εἶναι ὁ Ἀθηναῖος Θεόφραστος, , κορυφαῖος ἐν ζωῇ πλατωνικὸς φιλόσοφος, ὁ Σύρος Εὐξίθεος, Χριστιανὸς φιλόσοφος καὶ ὁ Ἀλεξανδρινὸς Αἴγυπτος, παλιὸς συμφοιτητὴς τοῦ τελευταίου. Ἡ συζήτηση περιστρέφεται γῦρο ἀπὸ δύο ἐρωτήματα: (α) ζῇ ἡ ψυχὴ πρὶν γεννηθῇ σὲ συγκεκριμένο σῶμα; (β) ὁ κόσμος εἶναι γενητὸς ἢ ἀγένητος; Ἀρχικὰ ὁ Θεόφραστος ὑποστηρίζει τὶς νεοπλατωνικὲς θέσεις περὶ προβιοτῆς τῆς ψυχῆς καὶ ἀιδιότητος τοῦ κόσμου. Στὴν πορεία ὅμως ἀναπείθεται ἀπὸ τὴν έπιχειρηματολογία τοῦ Εὐξιθέου, ἐγκαταλείπει τὶς παλιές του θέσεις καὶ ἀποδέχεται τὴν ἀλήθεια τοῦ Χριστιανισμοῦ.

Ἡ άναφορὰ τοῦ διωγμοῦ τῶν Όρθοδόξων τῆς Βορείου Ἀφρικῆς ἀπὸ τὸν Βάνδαλο βασιλιὰ Οὑνέριχο (484) μᾶς παρέχει τὴν δραματικὴ χρονολόγηση καὶ τὸ terminus post quem, δηλαδὴ τὸ πρωιμότερο χρονολογικὸ ὅριο, γιὰ τὴν συγγραφὴ τοῦ διαλόγου.

Ὡς φιλοσοφικὸς διἀλογος γραμμένος σὲ ἀττικὴ διάλεκτο τὸ ἔργο ἀπευθύνεται σὲ ὅλους τοὺς δυνάμει ἀναγνῶστες του Χριστιανοὺς καὶ ἐθνικούς, λαϊκοὺς καὶ μοναχούς. Ἡ συγγραφή του τοποθετεῖται μεταξὺ τοῦ 485 καὶ τοῦ 520 μ.Χ.

Ἡ περιρρέουσα ἀτμόσφαιρα ὁρίζεται ἀπὸ τὴν θεουργικὴ φιλοσοφία τοῦ Πρόκλου (410-485), κυρίως τὸ σύγγραμμά του *Περὶ ἀιδιότητος τοῦ κόσμου*, τὴν ἀναβίωση τοῦ ὠριγενισμοῦ σὲ μονὲς τῆς Παλαιστίνης, τὴν μονοφυσιτικὴ πεποίθηση γιὰ τὴν έπικείμενη συντέλεια τοῦ κόσμου, τὴν · σὲ συνδυασμὸ μὲ τὸ κλῖμα τοῦ συγκρουσιακοῦ παγανισμοῦ τῶν φιλοσοφικῶν σχολῶν καὶ τὴν δράση τῶν *φιλοπόνων*.

Τὸ κείμενοἔχει χαρακτῆρα

(α) **ἀπολογητικό**· διότι ἀναδεικνύει τὴν φιλοσοφικὴ ἀνωτερότητα τοῦ Χριστιανικοῦ δόγματος

(β) **προτρεπτικό**· διότι καλοῦνται ὅλοι οἱ ἀναζητοῦντες τὴν ἀλήθεια παγανιστὲς νὰ ταυτιστοῦν μὲ τὸν Θεόφραστο καὶ νὰ μετστραφοῦν στὴν ἀληθῆ φιλοσοφία

(γ) **ἄντιρρητικό·** διότι ἠ ἀνασκευὴ τῆς μετεμψύχωσης στρέφεται καὶ κατὰ συγκεκριμένων ὠριγενιστῶν μοναχῶν τῆς περιοχῆς

(δ) **ταυτοτικό**· διότι ὁ Αἰνείας συστήνεται ὡς ὁ αὐθεντικὸς ἐκφραστὴς καὶ συνεχιστὴς τῆς πλατωνικῆς σκέψης καὶ γραφῆς (κατὰ τὸ πρότυπο τοῦ Ἁγίου Ἰουστίνου τοῦ Φιλοσόφου).

ΔΟΜΗ ΤΟΥ ΔΙΑΛΟΓΟΥ

1.**Πρόλογος** (Ι-ΙΙ): Ὁ Αἴγυπτος συναντᾷ τυχαῖα στὴν Ἀλεξάνδρεια τὸν παλιὸ συμφοιτητὴ καὶ φίλο του Εὐξίθεο. Τὸν συστήνει στὸν Θεόφραστο ὁ ὁποῖος τυχαίνει νὰ παρεπιδημῇ καὶ αὐτὸς στὴν Ἀλεξάνδρεια.

2. **Μέρος πρῶτο** (ΙΙΙ-XXVII): Ἡ προβιοτὴ τῆς ψυχῆς καὶ ἡ μετεμψύχωση

*Πρῶτο ἐπεισόδιο* (III-VΙΙ): Ἡ πλατωνικὴ θεωρία περὶ μετεμψυχώσεως

Ὅταν ὁ Εὐξίθεος τὸν ρωτᾷ ἐὰν ἡ ψυχὴ ἑνὸς ἀνθρώπου ἔχει ξαναζἠσῃ πρὶν γεννηθῇ καὶ θὰ ἐπιστρέψῃ ἀφοὺ πεθάνῃ, ὁ Θεόφραστος ἀπαντᾷ καταφατικὰ καὶ παραπέμπει στὴν διδασκαλία τοῦ Πλάτωνος ὅπως αὐτὴ ἀποτυπώνεται στὸν *Φαίδωνα*, τὴν *Πολιτείαν*, τὸν *Φαῖδρον* καὶ τὸν *Τίμαιον*. Συγχρόνως ἐπικρίνει τοὺς συγχρόνους του νεοπλατωνικοὺς γιὰ παρερμηνεία τῶν πλατωνικῶν δογμάτων.

*Δεύτερο ἐπεισόδιο* (VIII-ΧΙΙΙ): Τὸ παράλογο τῶν συνεχῶν μετενσαρκώσεων (πρώτη ἀνασκευὴ τῆς θεωρίας)

Ὁ Εὐξίθεος ἐπισημαίνει τὶς πρακτικὲς καὶ λογικὲς ἀντιφάσεις τῆς πίστης στὴν μετεμψύχωση καὶ τὴν ἀπουσία ἀξιόπιστων καὶ ἐπαληθεύσιμων σχετικῶν μαρτυριῶν

*Τρίτο έπεισόδιο* (ΧΙV-XX): Ἡ Θεία Πρόνοια ὡς ἐγγυητὴς θεοδικίας καὶ τὸ περιττὸ τῶν συνεχῶν μετενσαρκώσεων (δεύτερη ἀνασκευὴ τῆς θεωρίας)

Μὲ βάση τὸν ὁρισμὸ τοῦ ἀνθρώπου ὡς σωματοψυχῆς (*ἀμφότερα γὰρ ὁ ἄνθρωπος· νοῦς ἀγαθὸς ἀλόγῳ σώματι χρώμενος*  σ.70) ὁ Εὐξίθεος ἐξηγεῖ ὅτι

 τὸ αὐτεξούσιον, ἡ *πρώτη πρὸς ἡμᾶς καὶ μεγίστη τοῦ δημιουργοῦ δωρεά* (σ. 62), καθιστᾷ τὸν .ανθρωπο άπολύτως ἐλελυθερο καὶ ὑπεύθυνο γιὰ τὸ καλὸ καὶ τὸ κακό.

*Τέταρτο ἐπεισόδιο* (ΧΧΙ-ΧΧVII): Ὁ παιδαγωγικὸς ρόλος τοῦ κακοῦ στὸν κόσμο (τρίτη ἀνασκευὴ τῆς θεωρίας)

Χωρὶς τὸ ἑρμηνευτικὸ σχῆμα τῆς μετεμψύχωσης ὁ Θεόφραστος ἀπορεῖ πῶς μπορεῖ νὰ ἐξηγηθοῦν συγκεκριμένες ἐκφάνσεις τοῦ κακου ὅπως οἱ ἐκ γενετῆς ἀναπηρίες. Ὁ Εὐξίθεος ἀπαντᾷ πὼς ὅταν δὲν πρόκειται γιὰ «ἀστοχία ὑλικοῦ», ὅπως στὶς περισσότερες περιπτώσεις συμβαίνει, τότε αὐτὸ συμβαίνει πρὸς ἔλεγχο τῆς άκολασίας τῶν γονέων καὶ ὠφέλεια τῶν ὑπολοίπων. Ἡ ἴδια λογικὴ τῆς ώφελείας τοῦ ἑκάστοτε ἀνθρώπου ἐξηγεῖ καὶ τὶς διαφορὲς στὴν διάρκεια ζωῆς τῶν ἀνθρώπων

3. **Ἡ Ἀρχικὴ Μεταστροφή** (ΧXVIII): Ὁ Θεόφραστος ἐγκαταλείπει τὸ δόγμα τῆς προβιοτῆς τῆς ψυχῆς. Ὁ Εὐξίθεος φιλοτεχνεῖ τὴν ζωὴ ὡς ἀγώνισμα ὑπὸ τὸ βλἐμμα θεατῶν μὲ τελικὴ άνταμοιβὴ καὶ τιμωρία

4**. Μέρος δεύτερο** (XΧIX- LVIII): Τὸ ἀίδιον καὶ ἀγέννητον τοῦ κόσμου

*Πέμπτο ἐπεισόδιο* (ΧΧΙΧ-ΧΧΧΙΧ): Ἡ δημιουργία τῆς γεννητῆς ἀλλὰ ἀθανάτου ψυχῆς.

Ὁ Εὐξίθεος ἐπισημαίνει τὴν διαφορὰ μεταξὺ ἀγγελογονίας καὶ ἀνθρωπογονίας καὶ ἐν εἴδει ὁρισμοῦ ὑποστηρίζει ὅτι ¨η ψυχὴ εἶναι *οὐσία λογικὴ ἀεικίνητος καὶ αὐτεξούσιος* (σ. 110).

*Ἕκτο ἐπεισόδιο* (XL-XLIII): Ὁ Δημιουργὸς καὶ ἡ Κτίση

Ὁ Θεόφραστος ἐγείρει τὸ ἐρώτημα: ἡ ἀνυπαρξία τοῦ κόσμου πρὶν ἀπὸ τὴν δημκιουργία του δὲν άκυρώνει τὴν ἰδιότητα τοῦ Θεοῦ ὡς δημιουργοῦ; Ὁ Εὐξίθεος ἀπαντᾷ ἀρνητικὰ διότι ἡ ἰδιότητα αὐτὴ δὲν έξαρτᾶται ἀπὸ τὴν ὕπαρξη τοῦ δημιουργήματος ἀλλὰ ἐνυπάρχει ἐγγενῶς στὸν Θεὸ διὰ τῶν *δημιουργικῶν λόγων*.

*Ἕβδομο ἐπεισόδιο* (XLIV-LVIII) Λόγος περὶ τῆς ἐκ νεκρῶν ἀναστάσεως

Ὁ Εὐξίθεος ἀναλύει τὰ περὶ τοῦ ἀναστασίμου σώματος καὶ ἐξηγεὶ ὅτι ἡ ψυχὴ τοῦ ἀνθρώπου θὰ ξαναβρῂ τὸ ἀρχικό της σῶμα διότι ἀπὸ τὰ δύο συστατικὰ τοῦ σώματος, τὴν ὕλη καὶ τὸ εἶδος, ἡ μὲν ὕλη διαλύεται, *μένει δὲ σῷος καὶ αὐτὸς τοῦ εἴδους ὁ λόγος* (σ. 162). Οἱ ἀναφορὲς σὲ περιστατικὰ ἀναβιώσεως ἀρχαίων ἡρώων ἀκολουθοῦνται ἀπὸ τὴν ἀφήγηση τριῶν θαυμάτων: (α) Μοναχὸς ἀνασταίνει τὸ παιδὶ πιστοῦ χωρικοῦ· (β) τυφλὸς ὑποτακτικὸς βρίσκει τὸ φῶς του λίγες μέρες μετὰ τὴν κοίμηση τοῦ Γέροντά του· (γ) θύματα τοῦ διωγμοῦ τῶν Βανδάλων μιλοῦν παρὰ τ[ο τὅτι τιὺς εἶχε κοπῇ ἡ γλῶσσα (σσ. 168-176).

5. **Ἐπίλογος-Ἡ Πλήρης Μεταστροφή** (LIX) Ἡ Προσευχὴ στὴν Ἁγία Τριάδα

Κατὰ τὴν διάρκεια τῆς ἐκπομπῆς θὰ μνημονευθοῦν καὶ τὰ ἑξῆς χωρία:

Α. **Οἱ ἕξι ὁρισμοὶ τῆς φιλοσοφίας τοῦ Ἁγίου Ἰωάννου Δαμασκηνοῦ** (*Διαλεκτική* γ 1-27 Kotter)

1.Γνῶσις τῶν ὄντων, ᾗ ὄντα ἐστί, τουτέστι γνῶσις τῆς τῶν ὄντων φύσεως

2. Γνῶσις θείων τε καὶ ἀνθρωπίνων πραγμάτων τουτέστιν ὁρατῶν τε καὶ ἀοράτων

3. Μελέτη θανάτου τοῦ προαιρετικοῦ καὶ τοῦ φυσικοῦ.

4. Ὁμοίωσις Θεῷ

5. Τέχνη τεχνῶν καὶ ἐπιστήμη ἐπιστημῶν

6. Φιλία σοφίας…ἡ οὖν ἀγάπη πρὸς τὸν Θεὸν αὕτη ἐστὶν ἡ ἀληθὴς φιλοσοφία

Β. **Ὁ Χρησμὸς τοῦ Ἀπόλλωνα γιὰ τὴν ἀφιέρωση τοῦ Παρθενώνα στὴν Παναγία, ὁ ὁποῖος ἀνεκαλύφθη έντὸς τοῦ ναοῦ** (Ἀνωνύμου *Θεοσοφία* 54-55 Beatrice)

54…Ὁ δὲ αὐτὸς [sc. χρησμός] εὑρέθη καὶ έν Ἀθήναις έν τῷ ἀριστερῷ μέρει τοῦ νεὼ κατὰ τὴν πύλην…ἐρωτησάντων γὰρ τῶν πολιτῶν τὸν Ἀπόλλωνα οὕτως «προφήτευσον ἡμῖν, Τιτὰν Φοῖβ’ Ἄπολλον, τίνος ἔσται δόμος οὗτος;» ἔχρησε τάδε

55 «Ὅσα μὲν πρὸς ἄρετὴν καὶ κόσμον ὄρωρε, ποιεῖτε· ἐγὼ γὰρ ἐφετμεύω τρὶς ἕνα μοῦνον ὑψιμέδοντα Θεόν, οὗ Λόγος ἄφθιτος ἐν ἀδαεῖ κόρῃ ἐγκύμων ἔσται· ὅστις ὥσπερ τόξον πυρφόρον μέσον διαδραμὼν κόσμον ἅπαντα ζωγρήσας Πατρὶ προσάξει δῶρον· αύτῆς ἔσται δόμος οὗτος, Μαρία δὲ τὸ ὄνομα αὐτῆς».